ผู้สัมผัสเสี่ยงสูงไม่ต้องรีบไปตรวจโควิด-19 ให้ทำการกักตัว 14 วัน พร้อมสังเกตอาการตนเองอย่างใกล้ชิดก่อน หากมีอาการแล้วจึงไปตรวจได้
นายแพทย์รุ่งเรือง กิจผาติ โฆษกกระทรวงสาธารณสุข เปิดเผยว่า หากประชาชนท่านใดใกล้ชิดผู้ติดเชื้อโควิด-19 โดยมีเกณฑ์ 3 ข้อคือ มีการไอ จามรดกัน มีการพูดคุยระยะใกล้ชิดเกิน 5 นาที หรืออยู่ในห้องที่มีอากาศถ่ายเทไม่สะดวกร่วมกัน 15 นาที ให้ถือว่าเป็นกลุ่มผู้สัมผัสเสี่ยงสูง หรือไปในพื้นที่เสี่ยง ให้ทำการกักตัวก่อน 14 วัน พร้อมสังเกตอาการ หากมีการไปตรวจเชื้อโควิด-19 ทันทีจะยังไม่พบว่าตนเองติดเชื้อ เนื่องจากเชื้อยังไม่ได้อยู่ในระยะฟักตัว หากมีอาการไข้ ไอ มีน้ำมูก จมูกไม่ได้กลิ่น หรือมีผื่นขึ้น ตาแดง จึงค่อยไปโรงพยาบาลหรือตรวจตามหน่วยตรวจโควิดต่างๆ รวมถึงแจ้งผู้ใกล้ชิดให้เฝ้าสังเกตอาการด้วย หากตรวจแล้วไม่พบเชื้อยังคงต้องกักตัวให้ครบ 14 วันต่อเนื่อง เนื่องจากเชื้อไวรัสโควิดสายพันธุ์อังกฤษที่มีการแพร่ระบาดอย่างรวดเร็วในขณะนี้ เป็นเชื้อที่มีความรุนแรงสูง ส่วนผู้ที่มีอาการข้างต้นแต่ไม่ได้ไปสัมผัสใกล้ชิดผู้ติดเชื้อ หรือไม่ได้เดินทางไปพื้นที่เสี่ยงให้รักษาสุขภาพดูแลตนเองตามปกติ หรือโทรปรึกษาได้ที่หมายเลขโทรศัพท์ 1422 กรมควบคุมโรคโฆษกกระทรวงสาธารณสุข กล่าวด้วยว่า สำหรับผู้ที่อยู่ในช่วงกักตัว รอผลตรวจ หรือผลตรวจเป็นลบแล้ว ให้อยู่บ้านเท่านั้น โดยขอความร่วมมือให้ทุกคนอยู่บ้าน หยุดเชื้อ เพื่อชาติ เพื่อลดการเคลื่อนย้าย การรวมตัวและการทำกิจกรรมที่เสี่ยงต่อการแพร่ระบาด รวมทั้งปฏิบัติตามมาตรการของกระทรวงสาธารณสุขอย่างเคร่งครัดล้างมือ ใส่หน้ากากอนามัย ซึ่งภายใน 1 เดือนข้างหน้าหากทำได้จะพบจำนวนผู้ติดเชื้อรายใหม่ลดลงจาก 100 คนเหลือเพียง 4 คนเท่านั้น หรือจาก 1,000 คนเหลือเพียง 40-80 คน